[{"text_idx": "#000000", "text": "Y Fflint sy\u2019n parhau i osod y safon yn y Cymru Premier JD ar o\u0302l ennill eu dwy ge\u0302m agoriadol gan sgorio naw o goliau. Dim syndod mae Cei Connah a\u2019r Seintiau Newydd yw\u2019r unig ddau glwb arall sydd a\u0302 record 100% yn y gynghrair."}, {"text_idx": "#000002", "text": "13 wythnos ers i\u2019r Drenewydd drechu Caernarfon yn rownd derfynol gemau ail gyfle Cymru Premier JD 2020/21 a bydd y clybiau\u2019n cwrdd eto ar yr Oval y penwythnos hwn."}, {"text_idx": "#000003", "text": "Roedd Caernarfon o fewn trwch blewyn i gyrraedd Ewrop am y tro cyntaf yn eu hanes \u2013 ar y blaen 3-2 yn erbyn Y Drenewydd gyda 10 munud yn weddill cyn ildio tair go\u0302l o fewn chwe munud i golli\u2019r cyfle, a cholli\u2019r ge\u0302m 5-3."}, {"text_idx": "#000004", "text": "A dyna oedd y sgo\u0302r terfynol y penwythnos diwethaf hefyd wrth i Gaernarfon roi ge\u0302m galed i\u2019r Seintiau Newydd yn Neuadd y Parc, ond yn cael eu cosbi ar o\u0302l ildio pedair go\u0302l o giciau gosod."}, {"text_idx": "#000005", "text": "Un pwynt sydd gan y Robiniad wedi eu dwy ge\u0302m agoriadol \u2013 colli yn erbyn y Seintiau cyn cael ge\u0302m gyfartal ym Mhen-y-bont ddydd Sadwrn, felly triphwynt fydd y nod i di\u0302m Chris Hughes ar yr Oval."}, {"text_idx": "#000007", "text": "Mae\u2019r Derwyddon druan wedi dechrau\u2019r tymor newydd fel y gorffennon nhw\u2019r tymor diwethaf gan golli eu dwy ge\u0302m agoriadol."}, {"text_idx": "#000008", "text": "Mae hogiau\u2019r Graig ar rediad o 12 colled yn olynol ers mis Ebrill, ac ar o\u0302l methu a sgorio yn eu saith ge\u0302m ddiwethaf mae\u2019n anodd gweld y Derwyddon yn osgoi tymor hir arall tua\u2019r gwaelodion."}, {"text_idx": "#000009", "text": "Bydd Y Barri\u2019n ffyddiog o sicrhau eu buddugoliaeth gyntaf o\u2019r tymor ar o\u0302l ennill chwech o\u2019u saith ge\u0302m ddiwethaf yn erbyn y Derwyddon."}, {"text_idx": "#000012", "text": "Ond colli 2-1 oedd hanes y Seintiau ar eu taith ddiwethaf i Ddo\u0302l y Bont ym mis Mawrth, ac hynny ar o\u0302l mynd ar rediad o 18 ge\u0302m heb golli yn erbyn yr Adar Gleision."}, {"text_idx": "#000013", "text": "Oni bai am Cei Connah, Hwlffordd oedd yr unig glwb i guro\u2019r Seintiau y tymor diwethaf, ond mae\u2019r clwb o Groesoswallt wedi edrych yn hynod beryglus yn eu dwy ge\u0302m agoriadol, yn enwedig o giciau gosod (6 o\u2019u 9 go\u0302l wedi dod o giciau gosod)."}, {"text_idx": "#000015", "text": "Wedi dwy ge\u0302m gyfartal yn erbyn Pen-y-bont a\u2019r Barri, mae\u2019r Bala bedwar pwynt y tu o\u0302l i\u2019r ceffylau blaen ac angen buddugoliaeth brynhawn Sadwrn os am fygwth tua\u2019r copa\u2019r tymor yma."}, {"text_idx": "#000016", "text": "Yn dilyn eu ge\u0302m ddi-sgo\u0302r yn erbyn Hwlffordd nos Wener ddiwethaf, mae Met Caerdydd yn un o bedwar clwb sydd a\u0302 dim ond un pwynt wedi eu dwy ge\u0302m agoriadol."}, {"text_idx": "#000017", "text": "Roedd Met Caerdydd wedi ennill tair ge\u0302m yn olynol ar Faes Tegid cyn i\u2019r Bala eu curo\u2019n gyfforddus o 4-1 yn eu ge\u0302m ddiwethaf gyda Chris Venables yn sgorio ddwywaith a Will Evans hefyd yn rhwydo yn erbyn ei gyn-glwb."}, {"text_idx": "#000019", "text": "Bydd y Fflint yn gobeithio ei gwneud hi\u2019n dair buddugoliaeth mewn tair ge\u0302m wrth groesawu Aberystwyth i Gae-y-Castell ddydd Sadwrn."}, {"text_idx": "#000020", "text": "Ar o\u0302l ennill gwobr \u2018Chwaraewr y Tymor\u2019 ar ddiwedd y tymor diwethaf, mae Michael Wilde wedi parhau gyda\u2019i berfformiadau llachar gan sgorio pum go\u0302l mewn dwy ge\u0302m i\u2019r Fflint a chodi i\u2019r trydydd safle yn rhestr prif sgorwyr holl hanes y gynghrair (211 go\u0302l)."}, {"text_idx": "#000021", "text": "Mae Aberystwyth wedi methu a sgorio yn eu tair ge\u0302m ddiwethaf yn erbyn Y Fflint, ond bydd y Gwyrdd a\u2019r Duon yn ysu i fyrstio swigen y Dynion Sidan!"}, {"text_idx": "#000023", "text": "Mae Cei Connah yn dychwelyd i Stadiwm Gwydr SDM ble y coronwyd y Nomadiaid yn bencampwyr ar benwythnos ola\u2019r tymor diwethaf yn dilyn buddugoliaeth o 2-0 yn erbyn ti\u0302m Rhys Griffiths."}, {"text_idx": "#000024", "text": "Pen-y-bont oedd yr unig glwb i ennill oddi cartref yng Nglannau Dyfrdwy y tymor diwethaf, ac honno oedd colled cyntaf Cei Connah gartref yn y gynghrair ers dwy flynedd (26 ge\u0302m \u2013 ennill 21, cyfartal 5)."}, {"text_idx": "#000025", "text": "Cei Connah ydi\u2019r unig di\u0302m sy\u2019n dal heb ildio go\u0302l y tymor yma, ac ar o\u0302l ennill y bencampwriaeth am y ddau dymor diwethaf mae\u2019r Nomadiaid wedi cael y dechrau gorau posib i\u2019w tymor newydd."}, {"text_idx": "#000026", "text": "Bydd uchafbwyntiau gemau\u2019r penwythnos i\u2019w gweld ar ein gwefannau cymdeithasol ac ar Sgorio nos Lun am 5:30."}]